b'\n_START_ARTICLE_\nL\xc3\xb8mmelpakken\n_START_PARAGRAPH_\nL\xc3\xb8mmelpakken (egentlig: L 49 Om straffeloven og lov om politiets virksomhed \xe2\x80\x93 ogs\xc3\xa5 kaldet Uro-pakken) er en dansk lovpakke vedtaget den 26. november 2009. Den blev officielt lanceret af Venstres politiske ordf\xc3\xb8rer Peter Christensen den 14. september 2009 i Jyllands-Posten, og indgik som en del af finanslovsaftalen november 2009. Lovpakken har til form\xc3\xa5l at \xe2\x80\x9dstyrket indsats mod omfattende forstyrrelse af den offentlige orden m.v.\xe2\x80\x9d, ved hj\xc3\xa6lp af is\xc3\xa6r h\xc3\xb8jere b\xc3\xb8destraffe for overtr\xc3\xa6delser af ordensbekendtg\xc3\xb8relsen.\n_START_SECTION_\nVedtagelse\n_START_PARAGRAPH_\nL\xc3\xb8mmelpakken blev fremsat i Folketinget den 29. oktober 2009 af dav\xc3\xa6rende justitsminister Brian Mikkelsen. Under h\xc3\xb8ringsrunden fik loven h\xc3\xa5rd kritik af bl.a. Kriminalforsorgsforeningen og Landsforeningen af Forsvarsadvokater. Det var sandsynligvis derfor at loven i stedet blev lagt ind i \xc3\xa5rets finanslovsaftalen og vedtaget som en del af denne den 26. november 2009 med 58 stemmer for, alle fra regeringspartierne og Dansk Folkeparti og 50 imod, og tr\xc3\xa5dte i kraft den 3. december 2009.\n_START_SECTION_\nAnvendelse\n_START_PARAGRAPH_\nL\xc3\xb8mmelpakken var if\xc3\xb8lge Justitsministeriet is\xc3\xa6r m\xc3\xb8ntet p\xc3\xa5 de n\xc3\xa6rt forest\xc3\xa5ende protester under FNs klimakonference i K\xc3\xb8benhavn. L\xc3\xb8mmelpakken blev taget i anvendelse i forbindelse med flere aktioner, og i alt 1915 demonstranter tilbageholdt. Hensigten med pakken var angiveligt... " at sende et klart signal til dem, der m\xc3\xa5tte sidde og planl\xc3\xa6gge autonom kriminalitet for at \xc3\xb8del\xc3\xa6gge K\xc3\xb8benhavn under klimatopm\xc3\xb8det."  De aktivister, der efter politiets sk\xc3\xb8n udf\xc3\xb8rte autonom kriminalitet, blev indsat i det midlertidige "klimaf\xc3\xa6ngsel" i Valby. Klimaf\xc3\xa6ngslet var indrettet med 37 bure, der havde plads til 346 anholdte ad gangen. Blandt de indsatte var den kendte tv-v\xc3\xa6rt Bubber. De fleste blev l\xc3\xb8sladt i dagene efter topm\xc3\xb8dets afslutning.\n_START_SECTION_\nKritik\n_START_PARAGRAPH_\n\xc3\x98stre Landsret har udtalt sig kritisk om l\xc3\xb8mmelpakken. Ogs\xc3\xa5 en r\xc3\xa6kke forsvarsadvokater har udtrykt bet\xc3\xa6nkelighed ved de bef\xc3\xb8jelser, den giver politiet. _NEWLINE_I november 2011 udtalte dav\xc3\xa6rende justitsminister Morten B\xc3\xb8dskov, at regeringen ville dr\xc3\xb8fte l\xc3\xb8mmelpakken med Enhedslisten og Liberal Alliance. Dagbladet Information beretter i en artikel 20. december 2013, at regeringen endnu ikke har taget initiativ til en s\xc3\xa5dan dr\xc3\xb8ftelse, og at den nuv\xc3\xa6rende justitsminister, Karen H\xc3\xa6kkerup under lovbehandlingen i 2009 var kritisk overfor forslaget og bl. a udtalte\xc2\xa0\xc2\xbbDet her lovforslag rammer ikke dem, der s\xc3\xa6tter byen i brand, og det generer bare en hel masse andre mennesker. Det er sjusk, det er d\xc3\xa5rligt gennemf\xc3\xb8rt, og det risikerer at blive en ny knivlov,\xc2\xab'